## Program ispita o stručnoj osposobljenosti za zanimanje vulkanizer

### NN 34/2012 (21.3.2012.), Program ispita o stručnoj osposobljenosti za zanimanje vulkanizer

MINISTARSTVO PODUZETNIŠTVA I OBRTA

827

Na temelju članka 49. stavka 1. Zakona o obrtu (»Narodne novine« 77/93, 90/96, 102/98, 64/01, 49/03 – pročišćeni tekst, 68/07 i 79/07), ministar poduzetništva i obrta, na prijedlog Hrvatske obrtničke komore, donosi

PROGRAM

ISPITA O STRUČNOJ OSPOSOBLJENOSTI ZA ZANIMANJE VULKANIZER

I.

Ispit o stručnoj osposobljenosti sastoji se od zajedničkog dijela, koji obuhvaća znanja nužna za bavljenje obrtom i poduzetništvom, te posebnog dijela koji se odnosi na svako zanimanje.

II.

Na zajedničkom dijelu ispita, ispitna pitanja postavljaju se iz sljedećih ispitnih područja:

– gospodarstvo,

– pravni propisi.

III.

Područje gospodarstva obuhvaća sljedeće programske cjeline:

1. Vođenje poslovanja

|  |  |
| --- | --- |
| Organizacija poslovanja | od ideje do poslovnog plana (obrt, trgovačko društvo) |
| Poslovni plan kao poduzetničko oruđe | sredstva za nabavu dugotrajne imovine, obrtna sredstva i investicije) |
| Komuniciranje s djelatnicima i strankama | značenje komuniciranja, vrste komunikacija, etika poslovnog komuniciranja |
| Metode rukovođenja | stilovi i metode rukovođenja, tehnike motiviranja, tehnike rješavanja konflikata |
| Uloga računala u poslovanju | osnovna informatička znanja, uloga računala u poslovanju obrta |

2. Osnove marketinga

|  |  |
| --- | --- |
| Značenje prodaje | novi trendovi na području marketinga, metode prodaje i komunikacije |
| Tržište | tržišna strategija, poznavanje konkurencije, istraživanje tržišta |
| Troškovi i kalkulacije | vrste troškova, kalkulacija cijene proizvoda i usluga, pokazatelji poslovanja |

3. Financijsko-ekonomsko područje

|  |  |
| --- | --- |
| Porezi | porezni sustav, vrste poreza, porezno zakonodavstvo |
| Carine | pojam carina, uvozne i izvozne carine,  carinski postupak, carinski nadzor |
| Vođenje poslovnih knjiga  Platni promet | načini plaćanja, načini osiguranja naplate i potraživanja |

IV.

Područje pravnih propisa obuhvaća sljedeće programske cjeline:

|  |  |
| --- | --- |
| Ustrojstvo državne vlasti | državna uprava, lokalna samouprava i uprava |
| Gospodarsko pravo | ugovori i zastupanje |
| Zakon o obrtu i zakonski uvjeti za obavljanje obrta | pojam obrta i obrtnika, uvjeti za obavljanje, vrste obrta, upis obrta u obrtni registar, poslovanje i prestanak obrta, trgovačka društva i obavljanje obrta |
| Organiziranost obrta | komorski sustav |
| Zakon o radu | osnovni propisi o: zasnivanju i prestanku radnog odnosa, radnom vremenu radnika, odmorima i dopustima, obrazovanju i osposobljavanju za rad, plaćama radnika, zdravstvenom i mirovinskom osiguranju |
| Zapošljavanje | poslodavac, radnik, osnovni elementi ugovora o radu, zabrana diskriminacije |
| Pravni subjekti, pravna i poslovna sposobnost | fizičke i pravne osobe |
| Trgovačka društva | trgovac pojedinac, društva osoba i društva kapitala  stečajni postupak, likvidacija i ovršni postupak |
| Nasljedno pravo | nasljeđivanje i zakonski (nasljedni) redovi, oporuka i nužni dio |
| Zemljišne knjige, posjed i vlasništvo | uloga zemljišnih knjiga u pravnom prometu, zemljišne knjige – javne isprave, od čega se sastoje zemljišne knjige, što je zbirka isprava |
| Zaštita na radu | zaštita na radu, zaštita od požara i zdravstvena zaštita |
| Zaštita okoliša | etika i pravo okoliša  pravno uređenje zaštite okoliša u Hrvatskoj  suvremene tehnologije zaštite okoliša |

V.

Okvirni sadržaji programskih cjelina, navedeni u poglavljima III. i IV., osnova su za oblikovanje ispitnih pitanja na ispitima o stručnoj osposobljenosti.

VI.

Cilj posebnog dijela ispita je provjera stečenih stručnih kompetencija za zanimanje vulkanizer:

a) teorijskog i praktičnog znanja potrebnog za obavljanje posla

b) poznavanja propisa iz koje se odnose na područje guma za motorna vozila (ECE pravilnici i EC/EEC smjernice)

c) poznavanja zakonodavstva i zakonske regulative iz zaštite na radu u zanimanju

d) poznavanja vrste i karakteristike materijala koji se koriste za izradu guma

e) posjedovanja znanja i manualnih vještina potrebnih za izvedbu osnovnih poslova i za pomoć kod izvedbe složenih poslova unutar zanimanja

f) posjedovanja znanja i vještina za rad i održavanje strojeva, alata i opreme koji se koriste u vulkanizerskoj radionici

g) osnovnih znanja o geometriji podvozja motornih vozila te

h) nužnim temeljnih i socijalnim kompetencijama:

– sposobnosti sudjelovanja u jednostavnoj usmenoj i pismenoj komunikaciji

– osnovnih matematičkih znanja potrebnih za razumijevanje zakonitosti u prirodi i društvu te osposobljenost za primjenu znanja u struci

– vještina samostalnog računanja i mjerenja prema uputama, kao i preciznosti u radu

– preuzimanja odgovornosti za svoj zadatak kako bi ostvario zadane ciljeve.

VII.

Posebni dio ispita sastoji se od:

– praktičnog i

– stručno-teorijskog dijela.

VIII.

Praktični dio ispita obuhvaća provjeru usvojenih vještina i umijeća.

Praktični dio ispita obuhvaća sljedeća područja:

■ izbor i pripremu strojeva, uređaja i alata i ostale opreme za predmontažu i uravnoteženje guma,

■ izbor i pripremu strojeva, uređaja i alata i materijala za vulkaniziranje,

■ montažu i demontažu autoguma,

■ uravnoteženje guma,

■ učvršćivanje guma s naplatkom na vozilo,

■ popravke vanjskih i unutarnjih guma motornih vozila (traženje i popravak oštećenih mjesta),

■ balansiranje kotača i njihova montaža,

■ vulkaniziranje (protektiranje) vanjskih guma i kontrola tehnološkog procesa,

■ kontrolu kvalitete protektiranih guma,

■ izračun troškova rada.

Praktični dio ispita se izvodi u obliku radne probe.

Radna proba je praktični dio zadatka koji ima za cilj provjeriti vještine i pripadajuća znanja iz područja tehnologije zanimanja.

|  |  |
| --- | --- |
| Vrsta radne probe | Opis radne probe |
| Montaža guma za osobna vozila | Koristiti alate, strojeve i uređaje za montažu guma, skinuti kotače s motornih vozila, zamijeniti gume, balansirati kotača i izvršiti montažu.  Odabrati i izvršiti pravilan postupak montaže gume (pregled voženih guma, izvršiti pranje kotača, izvršiti zamjenu zračnica ventile kod guma sa zračnicama). |
| Montaža gume na naplatak | Odabrati i koristiti alate, strojeve i uređaje za montažu guma i montirati gumu na naplatak.  Zamijeniti ventile.  Montirati ventilsku kapicu.  Provjeriti korektno nasjedanje rubnika gume na ramena naplatka.  Upotrijebiti emulziju za montažu.  Osigurati neometano postavljanje montažne ruke.  Provjeriti kvalitetu izrade. |
| Montaža i demontaža asimetričnih »grbavih naplataka« | Pripremiti i koristiti alate, strojeve i uređaje za montažu asimetričnih naplataka.  Prepoznati zone u kojima je otežana montaža.  Identificirati asimetrične grbave naplatke.  Određivanje odgovarajućeg tlaka na gumu kako bi se mogla izvršiti demontaža guma. |
| Montaža i demontaža guma (Al i Mg naplatci sa simetričnim grbom) | Koristiti alate, strojeve i uređaje za montažu i demontažu guma (Al i Mg, naplatci sa simetričnim grbom).  Odrediti pravilan redoslijed postupaka montaže i demontaže guma.  Izvesti pravilan postupak potiskivanja rubnika.  Zaštiti rub naplatka. |
| Montaža guma bez zračnice (tubeless) za teretna vozila | Odabrati i koristiti alate, strojeve i uređaje za montažu guma bez zračnice (tubeless).  Prepoznati prednost strojne montaže. Odrediti izvedbu montaže gume.  Pregledati gumu, posebice njenu unutrašnjost.  Pregledati naplatak i po potrebi ga očistiti.  Promijeniti ventil.  Koristiti odgovarajuće sredstvo za premaz naplatka ili plašta. |
| Montaža guma sa zračnicom (tube type) za teretna vozila | Odabrati i koristiti alate, strojeve i uređaje za montažu guma sa zračnicom (tubeless).  Pregledati gumu, posebice unutrašnjost.  Upotrijebiti odgovarajuću zračnicu.  Upotrijebiti štitnik.  Korištene naplatke očistiti i premazati odgovarajućim sredstvom.  Namontiranu gumu napuniti odgovarajućim tlakom. |
| Uravnoteženje guma | Odabrati i koristiti alate, strojeve i uređaje za uravnoteženje guma.  Prepoznati uzrok podrhtavanja ili trešnje na vozilu.  Napraviti testnu vožnju.  Pregledati gumu i ustanoviti moguće nepravilnosti.  Podesiti pravilan tlak u gumi.  Na mjernom stroju izmjeriti necentričnost i aksijalni oplet plašta i naplatka.  Pregledati naplatak i ustanoviti stanje (posljedice udarca ili naleta, otvori za vijke i sl.).  Izvršiti uravnoteženje (balansiranje) gume. |
| Balansiranje guma sa stacionarnim strojem i kontrola | Balansirati gumu na stacionarnom stroju i izvršiti kontrolu.  Nadopumpati gumu i pričvrstiti je na stroj za balansiranje.  Kontrolirati izbačaj kotača.  Provjeriti veličinu izbačaja gume i naplatka. |
| Balansiranje kotača s naplatcima od lakih metala | Izbalansirati kotače s naplatcima od lakih metala i izvršiti kontrolu.  Upotrijebiti utege s oblogom.  Provjeriti položaj utega obzirom na oblik naplatka ili uski prostor prema kočnici. |
| Učvršćenje gume s naplatkom na vozilo | Odabrati i koristiti alate, strojeve i uređaje.  Prepoznati sve moguće napukline među otvorima za vijke ili središnjim otvorom.  Pregledati otvore i dosjede za vijke, matice.  Provjeriti ulaz vijka u glavčinu.  Odrediti pravilan moment sile stezanja vijaka, koristiti odgovarajući alat te pričvrstiti vijke.  Predvidjeti pravilan red privijanja vijaka, odnosno matica.  izvršiti pravilno učvršćenje gume s naplatkom na vozilo. |
| Popravak zračnica | Odabrati i koristiti alate, strojeve i uređaje.  Prepoznati mogućnost popravljanja zračnica.  Označiti mjesto proboja.  Opisati postupke popravka zračnice i izvršiti popravak.  Ohladiti zračnicu po završetku popravka i ispitati je pod tlakom u posudi vode.  Montirati zračnicu. |
| Popravak tubeless gume | Pripremiti i koristiti alate, strojeve i uređaje. i izvršiti popravak tubeless autoguma.  Prepoznati mjesto na autogumi gdje je zabranjen popravak.  Očistiti proboj odgovarajućim alatom.  Pripremiti odgovarajući materijal kojim će se izvršiti popravak.  Objasniti postupak i izvršiti popravak. |
| Popravak gume postupkom hladnog procesa | Pripremiti gumu (materijal) za popravak.  Ustanoviti mjesto proboja, označiti isto, pregledati stanje gume, te odlučiti o popravku.  Prepoznati mjesto na autogumi gdje je zabranjen popravak.  Odrediti vrstu zakrpe obzirom na vrstu oštećenja.  Izvršiti popravak. |
| Popravak gume vulkanizacijom | Pripremiti gumu (materijal) za vulkanizaciju, i izvršiti vulkanizaciju u prešama i obaviti kontrolu.  Nakon procesa vulkanizacije guma se mora ohladiti i poslije hlađenja montirati gumu. |
| Montaža kotača na vozilo | Pravilno montirati kotače na vozilu. |

Izrada praktične zadaće izvodi se u propisanoj obrtničkoj radionici pod nadzorom ispitne komisije.

Svaki kandidat za vrijeme ispita mora nositi propisanu zaštitnu odjeću, pridržavati se propisanih mjera zaštite na radu i zaštite okoliša te ostalih uvjeta koje odredi ispitna komisija.

Kandidat se mora pridržavati zadanih radnih zadataka te racionalno koristiti materijal i energiju.

Radne probe potrebno je i usmeno obrazložiti.

Ocjenjivačka lista je dokument člana ispitne komisije kod polaganja praktičnog dijela ispita.

Svaki član, neovisno o ostalim članovima ispitne komisije, ispunjava svoju listu i ocjenjuje radnje obavljene tijekom izrade praktične zadaće.

Ocjenjivačka lista

|  |  |  |
| --- | --- | --- |
| Radnje obavljene u okviru praktične zadaće | Mogući broj bodova | Ostvareni  broj bodova |
| Izbor postupaka rada, pribora, alata i materijala na osnovi tehničke dokumentacije | 0 – 10 |  |
| Izrada radne probe | 0 – 30 |  |
| Način rukovanja alatima, strojevima, uređajima i priborom | 0 – 10 |  |
| Brzina i spretnost te vrijeme izrade | 0 – 10 |  |
| Racionalnost u trošenju materijala i energije | 0 – 10 |  |
| Poznavanje označavanja autoguma | 0 – 10 |  |
| Mjere zaštite na radu | 0 – 10 |  |
| Komunikacija s korisnicima usluge, djelatnicima i članovima ispitne komisije | 0 – 10 |  |
| UKUPNO BODOVA | 100 |  |

Konačna ocjena utvrđuje se za funkcionalno ispravan uradak.

IX.

Stručno-teorijski dio ispita obuhvaća provjeru teorijskog znanja nužnog za obavljanje praktičnih postupaka u zanimanju.

Stručno-teorijski dio ispita polaže se u usmenom obliku, a sastoji se od pitanja koja postavlja ispitna komisija i odnosi se na sljedeća područja:

■ tehnologiju izrade gume

■ odabir, montažu i popravak guma

■ kinematiku i dinamiku vozila i geometrija podvozja

■ strojeve, alate oprema potrebne za opremanje vulkanizerske radionice

■ zaštitu na radu i ekologiju

Tehnologija izrade gume

|  |  |
| --- | --- |
| Sadržaji | Očekivani rezultati (znanja i umijeća) |
| Sastavni dijelovi smjese za vulkanizaciju kaučuka:  ■ kaučuk  ■ sumpor  ■ ubrzavala  ■ aktivatori  ■ omekšavala  ■ punila  ■ sredstva protiv starenja  ■ boje za kaučuk  ■ ostali dodaci | ■ nabrojati sastavne dijelove smjese za vulkanizaciju kaučuka  ■ objasniti ulogu sumpora u smjesi za vulkanizaciju i zahtjeve koje mora udovoljiti sumpor  ■ navesti ulogu, vrste i zahtjeve ubrzivala, aktivatora, omekšavala, punila, sredstva protiv starenja, boje i ostalih dodataka u smjesi za vulkanizaciju |
| Kaučuk u autoindustriji:  ■ vulkanizacijski sustavi  ■ ostali dodaci | ■ nabrojati najčešće korištene vrste kaučuka u autoindustriji  ■ analizirati vulkanizacijske sustave kao skupinu kemikalija, koji odlučuju o brzini vulkanizacije, utjecaju na obilježja proizvoda i ekonomičnost proizvodnje gumenih proizvoda |
| Armatura i konstrukcijski materijali:  ■ čelični pojasevi (trake)  ■ karakasa (tekstilna ili čelična)  ■ žičano jedro (osnova) | ■ objasniti ulogu, značajke i upotrebu pojedinih armatura u proizvodnji guma |
| Postupci izrade gume:  ■ izrada smjese  ■ izrada poluproizvoda  ■ konfekcija  ■ vulkanizacija | ■ opisati proces izrade smjese u mješačima  ■ objasniti izradu poluproizvoda (kalindriranje, ubrizgavanje, oblaganje armature  ■ objasniti pojam konfekcije (izrada sirove gume)  ■ ilustrirati proces vulkanizacije u prešama |
| Osnovi dinamike vozila:  ■ ubrzavanje  ■ vožnja u zavoju  ■ okomita gibanja | ■ objasniti osnove dinamike vozila (ubrzavanje, vožnja u zavoju, okomita gibanja) |
| Konstrukcija gume:  ■ platno plašta  ■ gazeća površina  ■ bočne stjenke  ■ odvojni gumeni pojas  ■ obruč  ■ unutarnji pojas | ■ nabrojati najvažnije dijelove automobilske gume  ■ objasniti ulogu, vrste i značajke platno plašta gume  ■ objasniti ulogu, vrste i značajke gazeće površine i bočne stjenke kod gume  ■ komentirati ulogu odvojnoga gumenog pojasa  ■ razlikovati ulogu obruča i unutarnjeg pojasa kod gume |
| Profil gazeće površine:  ■ rebrasti profil  ■ profil protiv klizanja  ■ kombinirani profil  ■ blok profil | ■ objasniti ulogu, vrste i svojstva profila gazeće površine automobilske gume |

Odabir, montaža i popravak guma

|  |  |
| --- | --- |
| Sadržaji | Očekivani rezultati (znanja i umijeća) |
| Uporaba guma:  ■ pravilan izbor gume  ■ oznake na gumama kod osobnih i teretnih vozila | ■ pravilno odabrati gume kod osobnih i teretnih vozila  ■ objasniti oznake na gumama kod osobnih i teretnih vozila |
| Gume za osobna vozila:  ■ odnos uzdužnoga i poprečnog presjeka  ■ naplatci  ■ uzorak | ■ komentirati odnos uzdužnoga i poprečnog presjeka  ■ navesti izbor i objasniti ulogu naplatka (felgi) za osobna vozila  ■ objasniti izbor uzoraka gume za osobna vozila |
| Gume za teretna vozila:  ■ konstrukcijske izvedbe  ■ naplatci  ■ uzorak  ■ izvedba  ■ zračnica i štitnik | ■ prezentirati konstrukcijske izvedbe guma  ■ objasniti izbor i ulogu naplatka (felgi) za teretna vozila  ■ prikazati izbor uzoraka gume za teretna vozila  ■ objasniti ulogu zračnica i štitnika |
| Montaža i demontaža autoguma:  ■ montaža guma za osobna vozila  ■ montaža tubeless guma za teretna vozila  ■ montaža tube type guma za teretna vozila  ■ određivanje pravilnog  tlaka | ■ objasniti pravilan postupak montaže i demontaže autoguma za osobna i teretna vozila (tubeless i tube type)  ■ odrediti pravilan tlak u gumama |
| ■ skladištenje autoguma stranica | ■ objasniti pravilno skladištenje guma |

Kinematika i dinamika vozila i geometrija podvozja

|  |  |
| --- | --- |
| Sadržaji | Očekivani rezultati (znanja i umijeća) |
| Osnovni pojmovi iz kinematike i dinamike vozila te geometrija podvozja:  ■ geometrija kotača  ■ glavne neispravnosti upravljačkog mehanizma  ■ osnovni pojmovi  ■ otpori vožnje, pogonska snaga i opterećenje kotača  ■ uvjeti stabilnosti vozila pri vožnji u zavoju, vibracije  ■ težište vozila  ■ trenje  ■ aquaplaning | ■ komentirati geometriju kotača i osovinsku geometriju i njihov utjecaj na stabilnost vozila i sigurnost vožnje  ■ identificirati glavne neispravnosti upravljačkog mehanizma  ■ razlikovati vozne značajke ovisno o vrsti vozila  ■ objasniti pogonsku snagu, opterećenje kotača i položaj težišta vozila  ■ nabrojiti i objasniti čimbenike koji utječu na stabilnost vozila i vibracije te mjere poboljšanja  ■ objasniti trenje klizanja i kotrljanja te njihov utjecaj na stabilnost vozila i sigurnost vožnje  ■ objasnite aquaplaning |

Strojevi, alati oprema potrebni za opremanje vulkanizerske radionice

|  |  |
| --- | --- |
| Sadržaji | Očekivani rezultati (znanja i umijeća) |
| Strojevi za premontažu i uravnoteženje:  ■ strojevi za premontažu guma za osobna i strojevi za premontažu guma za teretna vozila  ■ strojevi za uravnoteženje kotača osobnih vozila  ■ strojevi za uravnoteženje kotača teretnih vozila  ■ strojevi za dinamičko centriranje kotača na osovini vozila | ■ objasniti vrste i princip rada strojeva za predmontažu i montažu guma za osobna, poluteretna i teretna vozila  ■ objasniti princip rada strojeva za uravnoteženje kotača osobnih i teretnih vozila  ■ objasniti vrste i princip rada strojeva za dinamičko centriranje kotača na osovini vozila |
| Vulkanizerske dizalice:  ■ priručne dizalice  ■ stabilna dizala | ■ objasniti princip rada i vrste vulkanizerskih dizalica |
| Alati i ostala oprema:  ■ pneumatska oprema  ■ električni strojevi  ■ alati za brušenje i rezanje  ■ prese za popravak plašteva i zračnica  ■ oprema za popravak plašteva i zračnica  ■ oprema za kontrolu i podešavanje podvozja  ■ kompresori  ■ sigurnosna komora  ■ zaštitna sredstva | ■ objasniti vrste i princip rada alata i opreme koji se koriste u vulkanizerskoj radionici te koji se alat i oprema za pojedine popravke koristi  ■ navesti vrstu zaštitnih sredstva za pojedini popravak |

Zaštita na radu i ekologija

|  |  |
| --- | --- |
| Sadržaji | Očekivani rezultati (znanja i umijeća) |
| Zaštita na radu.  Zaštita od požara.  Pravna regulativa zaštite na radu.  Zaštita okoliša i zbrinjavanje otpada.  Radne i pomoćne prostorije i prostori.  Radna sredstva. | ■ navesti strukovne propise o zaštiti na radu  ■ nabrojati uzroke koji dovode do nezgoda na radu i načine njihova uklanjanja  ■ komentirati posljedice nezgoda na radu  ■ navesti uzroke koji dovode do požara i sredstva za gašenje  ■ nabrojati štetne tvari koje se koriste pri vulkanizerskim poslovima  ■ opisati mogućnosti zbrinjavanja otpada koji nastaje pri vulkanizerskim poslovima |

X.

Danom stupanja na snagu ovoga Programa u Programu ispita o stručnoj osposobljenosti (»Narodne novine« 101/05) prestaje važiti točka VI. 7. Vulkanizer.

XI.

Program ispita o stručnoj osposobljenosti za zanimanje vulkanizer stupa na snagu i primjenjuje se danom objave u »Narodnim novinama«.

Klasa: 311-01/10-01/28

Urbroj: 516-12-02/1-12-12

Zagreb, 27. veljače 2012.

Ministar
Gordan Maras, v. r.

Ostalo, NN 34/2012-827